62022CJ0296
РЕШЕНИЕ НА СЪДА (осми състав)
5 октомври 2023 година (
*1
)
„Преюдициално запитване — Регламент (ЕС) 2018/858 — Одобряване и надзор на пазара на услуги, свързани с информацията за ремонта и техническото обслужване на превозни средства и техните ремаркета, както и на системи, компоненти и отделни технически възли, предназначени за такива превозни средства — Член 61, параграфи 1 и 4 — Приложение X, точка 2.9 — Информация от бордовата диагностика (БД) на моторните превозни средства — Неограничен, стандартизиран и недискриминационен достъп — Задължения на производителите — Права на независимите оператори“
По дело C‑296/22
с предмет преюдициално запитване, отправено на основание член 267 ДФЕС от Landgericht Köln (Областен съд Кьолн, Германия) с акт от 27 април 2022 г., постъпил в Съда на 5 май 2022 г., в рамките на производство по дело
A.T.U. Auto-Teile-Unger GmbH & Co. KG,
Carglass GmbH
срещу
FCA Italy SpA,
СЪДЪТ (осми състав),
състоящ се от: M. Safjan, председател на състава, N. Piçarra (докладчик) и M. Gavalec, съдии,
генерален адвокат: M. Campos Sánchez-Bordona,
секретар: A. Calot Escobar,
предвид изложеното в писмената фаза на производството,
като има предвид становищата, представени:
–
за A.T.U. Auto-Teile-Unger GmbH & Co. KG и за Carglass GmbH, от E. Macher, M. Sacré и P. Schmitz, Rechtsanwälte,
–
за FCA Italy SpA, от M. Ruttloff и C. Steinle, Rechtsanwälte,
–
за Европейската комисия, от M. Huttunen и M. Noll-Ehlers, в качеството на представители,
предвид решението, взето след изслушване на генералния адвокат, делото да бъде разгледано без представяне на заключение,
постанови настоящото
Решение
1
Преюдициалното запитване се отнася до тълкуването на член 61, параграфи 1 и 4 и на приложение X, точка 2.9 от Регламент (ЕС) 2018/858 на Европейския парламент и на Съвета от 30 май 2018 година относно одобряването и надзора на пазара на моторни превозни средства и техните ремаркета, както и на системи, компоненти и отделни технически възли, предназначени за такива превозни средства, за изменение на регламенти (ЕО) № 715/2007 и (ЕО) № 595/2009 и за отмяна на Директива 2007/46/ЕО (ОВ L 151, 2018 г., стр. 1).
2
Запитването е отправено в рамките на спор между A.T.U. Auto-Teile-Unger GmbH & Co. KG (наричано по-нататък „ATU“), верига от независими ремонтни предприятия, и Carglass GmbH, предприятие за ремонт и подмяна на стъкла на превозни средства, от една страна, и FCA Italy SpA (наричано по-нататък „FCA“), дъщерно дружество на автомобилната група Fiat Chrysler Automobiles NV, което произвежда леки превозни средства за превоз на пътници и товари, по повод на предоставянето от последното на пряк поток от данни за неговите превозни средства.
Правна уредба
Международното право
3
Правило № 155 на Организацията на обединените нации (ООН) — Единни предписания за одобрение на превозни средства по отношение на киберсигурността и системата за управление на киберсигурността [2021/387] (ОВ L 82, 2021 г., стр. 30) предвижда в точка 1.3:
„Настоящото правило не засяга други правила на ООН и регионалното или националното законодателство относно достъпа от страна на упълномощени страни до превозното средство, неговите данни, функции и ресурси, както и условията на такъв достъп. […]“.
Правото на Съюза
Регламент 2018/858
4
Съображения 50 и 52 от Регламент 2018/858 гласят:
„(50)
Неограниченият достъп до информация за ремонта и техническото обслужване на превозното средство чрез стандартизиран формат, който да може да се използва за извличане на техническата информация, и ефективната конкуренция на пазара за услуги за предоставяне на такава информация, са необходими за по-доброто функциониране на вътрешния пазар, особено по отношение на свободното движение на стоки, свободата на установяване и свободата на предоставяне на услуги. […]
[…]
(52)
За да се осигури ефективна конкуренция на пазара на услуги, свързани с информацията за ремонта и техническото обслужване на превозното средство, и за да стане ясно, че съответната информация обхваща също сведения, които трябва да бъдат предоставени на независими оператори, различни от ремонтните предприятия, така че да се гарантира, че независимият пазар за ремонт и техническо обслужване на превозни средства като цяло може да се конкурира с оторизираните търговци, независимо от това дали производителят на превозното средство предава такава информация на оторизираните търговци, […] е необходимо да се определят подробностите за информацията, която се предоставя за целите на достъпа до информация за ремонта и техническото обслужване на превозното средство“.
5
Текстът на член 3 от този регламент е следният:
„За целите на настоящия регламент и на регулаторните актове, изброени в приложение II, освен ако в тях не е предвидено друго, се прилагат следните определения:
[…]
2.
„ЕС одобряване на типа“ означава процедурата, с която орган по одобряването удостоверява, че тип превозно средство, система, компонент или отделен технически възел отговаря на съответните административни разпоредби и технически изисквания на настоящия регламент;
[…]
40.
„производител“ означава физическо или юридическо лице, което отговаря за всички аспекти на одобряването на типа на превозно средство, система, компонент или отделен технически възел или за индивидуалното одобряване на превозно средство, или за процеса на издаване на разрешение за части и оборудване, за гарантиране на съответствие на производството и за дейности, свързани с надзора на пазара по отношение на произведеното превозно средство, система, компонент, отделен технически възел, част или оборудване, независимо дали това лице участва или не участва пряко във всички етапи на проектирането и производството на това превозно средство, система, компонент или отделен технически възел;
[…]
45.
„независим оператор“ означава физическо или юридическо лице, различно от оторизиран търговец и ремонтно предприятие, което участва пряко или непряко в ремонта и техническото обслужване на превозното средство, включително ремонтни предприятия, производители или дистрибутори на оборудване за ремонт, инструменти или резервни части, както и издатели на техническа информация, автомобилни клубове, оператори за пътна помощ, оператори, предлагащи услуги за контролна проверка и изпитване, оператори, предлагащи обучение за монтьори, производители и предприятия, извършващи ремонт на оборудване за превозни средства, използващи алтернативно гориво; […]
[…]
48.
„информация за ремонта и техническото обслужване на превозното средство“ означава цялата информация, включително всички нейни последващи изменения и допълнения, която е необходима за диагностика, обслужване и проверка на превозното средство, подготовката му за периодични прегледи за проверка на техническата изправност, ремонт, препрограмиране, реинициализиране на превозното средство или която е необходима за дистанционната диагностична поддръжка на превозното средство или за монтирането на части и оборудване на превозни средства, и която производителят предоставя на своите оторизирани партньори, търговци и ремонтни предприятия, или която се използва от производителя за целите на ремонта и техническото обслужване;
49.
„информация от бордовата диагностика (БД) на превозното средство“ означава информация, генерирана от система, която е на борда на превозно средство или е свързана с двигател и която има способността да идентифицира неизправности и ако е приложимо, има способността да сигнализира наличието им чрез система за предупреждение, има способността да идентифицира областите, в които е вероятно да се намира неизправността, чрез информация, съхранена в паметта на компютър, и има способността да предава тази информация на устройство, което не е на борда на превозното средство;
[…]“.
6
Член 61 („Задължения на производителите за предоставяне на информация от БД на превозното средство и информация за ремонта и техническото обслужване на превозното средство“) от посочения регламент гласи:
„1.   Производителите предоставят на независимите оператори неограничен, стандартизиран и недискриминационен достъп до информацията от БД на превозното средство, диагностичното и друго оборудване, инструментите, включително пълните позовавания и наличните за изтегляне елементи на приложимия софтуер и информацията за ремонта и техническото обслужване на превозното средство. Информацията се представя по леснодостъпен начин под формата на машинночитаеми и подлежащи на електронна обработка набори от данни. […]
[…]
4.   Подробните технически изисквания по отношение на достъпа до информацията от БД на превозното средство и информацията за ремонта и техническото обслужване на превозното средство, по-специално техническите спецификации за начина, по който се предоставя информацията от БД на превозното средство и информацията за ремонта и техническото обслужване на превозното средство, са определени в приложение X.
[…]“.
7
Приложение II към същия регламент, озаглавено „Изисквания във връзка с ЕС одобряването на типа на превозни средства, системи, компоненти или отделни технически възли“ включва част I, която е озаглавена „Регулаторни актове за ЕС одобряване на типа на превозни средства, произвеждани в неограничени серии“. В редакцията му в сила до 6 юли 2022 г. в елемент 63 от тази част е посочен Регламент (ЕО) № 661/2009 на Европейския парламент и на Съвета от 13 юли 2009 година относно изискванията за одобрение на типа по отношение на общата безопасност на моторните превозни средства, техните ремаркета и системи, компоненти и отделни технически възли, предназначени за тях (ОВ L 200, 2009 г., стр. 1). В редакцията му съгласно Регламент (ЕС) 2019/2144 на Европейския парламент и на Съвета от 27 ноември 2019 година относно изискванията за одобряване на типа на моторни превозни средства и техните ремаркета, както и на системи, компоненти и отделни технически възли, предназначени за такива превозни средства, по отношение на общата безопасност на моторните превозни средства и защитата на пътниците и уязвимите участници в движението по пътищата, за изменение на Регламент (EС) 2018/858 на Европейския парламент и на Съвета и за отмяна на регламенти (ЕО) № 78/2009, (ЕО) № 79/2009 и (ЕО) № 661/2009 на Европейския парламент и на Съвета и на регламенти (EО) № 631/2009, (EС) № 406/2010, (EС) № 672/2010, (EС) № 1003/2010, (EС) № 1005/2010, (EС) № 1008/2010, (EС) № 1009/2010, (EС) № 19/2011, (EС) № 109/2011, (EС) № 458/2011, (EС) № 65/2012, (EС) № 130/2012, (EС) № 347/2012, (EС) № 351/2012, (EС) № 1230/2012 и (EС) 2015/166 на Комисията (ОВ L 398, 2021 г., стр. 21) в същия елемент 63 е посочен Регламент 2019/2144.
8
Приложение Х, озаглавено „Достъп до информация от БД на превозното средство и информация за ремонта и техническото обслужване на превозното средство“, предвижда в точка 2.9:
„За целите на БД, диагностика, ремонт и техническо обслужване на превозното средство, прекият поток от данни за превозното средство се предоставя чрез серийния порт на стандартизирания конектор за данни […].
Когато превозното средство е в движение данните се предоставят единствено за функции по консултирането им“.
9
В точка 6.2 от това приложение се уточнява, че „[н]езависимите оператори получават достъп до информацията за елементите за сигурност на превозните средства, използвана от оторизираните търговци и ремонтни предприятия, чрез сигурна технология“.
10
Съгласно точка 6.4 от посоченото приложение:
„Препрограмирането на блоковете за управление се извършва в съответствие с международен стандарт ISO 22900‑2 или SAE J2534, или TMC RP1210B, като се използва хардуер, свободен от права за индустриална собственост.
За валидиране на съвместимостта на собственото приложение на производителя с интерфейсите за комуникация с превозното средство (VCI), съответстващи на международен стандарт ISO 22900‑2, SAE J2534 или TMC RP1210B, производителят предлага или валидиране на независимо разработени VCI, или информацията и наемането на всеки специален хардуер, необходими на производителя на VCI, за да извършва самостоятелно това валидиране.
[…]“.
Регламент № 661/2009
11
Член 5 („Задължения на производителите“) от Регламент № 661/2009 предвижда в параграф 1:
„Производителите гарантират, че превозните средства са проектирани, конструирани и монтирани така че да се сведе до минимум рискът от нараняване на пътниците в тях и на останалите участници в движението по пътищата“.
Регламент 2019/2144
12
Съображение 27 от Регламент 2019/2144 гласи:
„Модификацията на софтуера може да промени в значителна степен функционалните параметри на превозното средство. Следва да бъдат установени хармонизирани правила и технически изисквания за модификации на софтуера, които да са съобразени с процедурите за одобряване на типа. Затова правилата на ООН или други регулаторни актове, отнасящи се до процесите на актуализиране на софтуера, следва да се прилагат задължително възможно най-бързо след влизането им в сила. Тези мерки за сигурност обаче не следва да намаляват задълженията на производителите на превозни средства да предоставят достъп до изчерпателна диагностична информация и данни в превозното средство, свързани с ремонта и поддръжката на превозното средство“.
13
Член 4 („Общи задължения и технически изисквания“) от този регламент предвижда в параграфи 4 и 5:
„4.   Производителите гарантират, че превозните средства са проектирани, конструирани и сглобени така, че да се сведе до минимум рискът от нараняване на пътниците в тях и на уязвимите участници в движението по пътищата.
5.   Производителите гарантират, че превозните средства, системите, компонентите и отделните технически възли отговарят на приложимите изисквания, посочени в приложение II, считано от датите, посочени в същото приложение, на подробните технически изисквания и процедури за изпитване, определени в делегираните актове, и на единните процедури и техническите спецификации, определени в актовете за изпълнение, приети съгласно настоящия регламент, […]“.
Спорът в главното производство и преюдициалният въпрос
14
ATU и Carglass са независими оператори по смисъла на член 3, точка 45 от Регламент 2018/858, чиято дейност включва диагностика на превозни средства.
15
В качеството си на производител по смисъла на член 3, точка 40 от този регламент FCA оборудва своите превозни средства със системата, наречена „Secure Gateway“. За да могат да осъществяват операции по записване, да заличават кодове за неизправности, да извършват калибриране и да активират части от тези превозни средства, както независимите, така и оторизираните ремонтни предприятия трябва да спазват определените от FCA изисквания, а именно да се регистрират предварително при него, да се идентифицират чрез данни за лична връзка на определен от FCA сървър, да закупят платен абонамент за използването на уреди за диагностика с широко приложение и да свържат последните чрез интернет с този сървър.
16
Тъй като считат, че едностранното налагане на тези изисквания от страна на FCA представлява неизпълнение на задълженията му по член 61, параграфи 1 и 4 от Регламент 2018/858 във връзка с точка 2.9 от приложение X към този регламент, ATU и Carglass сезират запитващата юрисдикция Landgericht Köln (Областен съд Кьолн, Германия) с иск FCA да бъде осъдено да спре да обвързва с тези изисквания диагностиката, ремонта и техническото обслужване на превозните средства в Германия, доколкото не става въпрос за пълно препрограмиране на блоковете за управление.
17
Запитващата юрисдикция счита, че изходът на спора зависи от тълкуването на член 61, параграфи 1 и 4 във връзка с точка 2.9 от приложение Х към Регламент 2018/858.
18
Тя отбелязва, от една страна, че текстът на посочения член 61, параграф 1, както и духът и целта на този регламент подкрепят тълкуване на предвиденото в тази разпоредба задължение да се предостави „неограничен“ достъп, в смисъл, че FCA е длъжно да предостави пълен достъп до прекия поток от данни за превозното средство чрез интерфейса на системата за БД, без да може да обвързва с едностранно наложени изисквания прибягването до уреди за диагностика и използването им. Тази юрисдикция се основава на точка 28 от решение от 19 септември 2019 г., Gesamtverband Autoteile-Handel (C‑527/18, EU:C:2019:762), за да приеме, че задължението за предоставяне на „неограничен“ достъп, предвидено в действащата преди приемането на посочения регламент правна уредба, се отнася до съдържанието на информацията, а не до условията за предоставяне на тази информация. Посочената юрисдикция обаче иска да се установи дали е възможно понятието за „неограничен“ достъп по смисъла на член 61, параграф 1 от Регламент 2018/858 да се тълкува по същия начин, като се има предвид, че според нея същият регламент въвежда нов правен режим в тази област.
19
Ако това понятие трябва да се разбира в смисъл, че се отнася не само до съдържанието на информацията, но и до условията за използване на уредите за диагностика, запитващата юрисдикция иска да се установи дали гаранцията за обща безопасност на превозните средства, посочена в елемент 63 от част I от приложение II към Регламент 2018/858, в редакцията му, която е в сила до 6 юли 2022 г., или в редакцията му съгласно Регламент 2019/2144, налага посоченото понятие да се тълкува ограничително.
20
При тези обстоятелства Landgericht Köln (Областен съд Кьолн, Германия) решава да спре производството и да постави на Съда следния преюдициален въпрос:
„Следва ли член 61, параграфи 1 и 4 във връзка с точка 2.9 от приложение X към Регламент 2018/858 […] като се вземат предвид и предвидените в приложение II, част I, позиция 63 от същия регламент изисквания към производителя на превозни средства да гарантира общата безопасност на превозното средство, разгледани
–
във връзка с Регламент № 661/2009, по-специално [с] член 5, параграф 1 от този регламент, по отношение на превозни средства, чийто тип е одобрен преди 6 юли 2022 г., и
–
във връзка [с приложимия след 6 юли 2022 г.] Регламент 2019/2144, по-специално [с] член 4, параграфи 4 и 5 от този регламент,
да се тълкува в смисъл, че производителят на превозни средства трябва да гарантира винаги, дори и когато се прилагат съответни мерки за сигурност във връзка с тези изисквания, възможността за независимите ремонтни предприятия да извършват [справка с информацията от системата за] БД на превозните средства, както и диагностика, ремонт и техническо обслужване на превозните средства, [включително] всички необходими за тази цел операции по записване, с помощта на универсален уред за диагностика с широко приложение, без да е необходимо този уред да е свързан чрез интернет с посочен от производителя сървър и/или ползвателят предварително да се регистрира лично при същия производител да се изпълняват изисквания, тъй като тези условия не са изрично предвидени в Регламент 2018/858?“.
По искането за започване на устната фаза на производството
21
С молба, подадена в секретариата на Съда на 19 юни 2023 г., FCA иска започване на устната фаза на производството на основание член 83 от Процедурния правилник на Съда, като се позовава на документ, издаден от Centro Prova Autoveicoli Torino (Център за контрол на моторните превозни средства, Торино, Италия), регионален орган, компетентен в областта на одобряването на превозните средства, и на писмо от Ministero delle Infrastrutture e dei Trasporti (Министерство на инфраструктурата и транспорта, Италия), с което този орган удостоверявал съвместимостта с член 61, параграф 1 от Регламент 2018/858 на системата „Secure Gateway“, с която FCA оборудва превозните си средства.
22
Съгласно член 83 от Процедурния правилник във всеки един момент, след изслушване на генералния адвокат, Съдът може да постанови започване на устната фаза на производството, по-специално когато счита, че делото не е напълно изяснено, когато след закриване на тази фаза някоя от страните посочи нов факт от решаващо значение за решението на Съда или когато делото трябва да се реши въз основа на довод, който не е бил обсъден.
23
В случая, след като изслуша генералния адвокат и взе предвид преюдициалното запитване и писмените становища, Съдът счита, че разполага с всички необходими данни, за да разгледа настоящото преюдициално запитване, и че представените в молбата на FCA от 19 юни 2023 г. документи, които са посочени в точка 21 от настоящото решение и чиято релевантност за главните производства следва да се прецени от запитващата юрисдикция, не представляват нови факти от решаващо значение за преюдициалното решение на Съда.
24
Поради това не следва да се постановява започване на устната фаза на производството.
По преюдициалния въпрос
25
С въпроса си запитващата юрисдикция по същество иска да се установи дали член 61, параграфи 1 и 4 от Регламент 2018/858 във връзка с точка 2.9 от приложение X към този регламент трябва да се тълкува в смисъл, че не допуска производител на автомобили да обвързва с условия, различни от предвидените в посочения регламент, достъпа на независимите оператори до информацията за ремонта и техническото обслужване на превозните средства, както и до информацията от БД, включително достъпа до записването на тази информация.
26
Най-напред е необходимо да се припомни, че с оглед на тълкуването на разпоредба от правото на Съюза следва да се вземат предвид не само нейният текст, но и контекстът ѝ, както и целите на правната уредба, от която тя е част (вж. по-специално решение от 9 юни 2022 г., ИМПИРИЪЛ ТАБАКО БЪЛГАРИЯ, C‑55/21, EU:C:2022:459, т. 44 и цитираната съдебна практика). Генезисът на такава разпоредба също може да разкрие обстоятелства, които са релевантни за тълкуването ѝ (вж. в този смисъл решение от 10 декември 2018 г., Wightman и др., C‑621/18, EU:C:2018:999, т. 47 и цитираната съдебна практика).
27
Що се отнася до буквалното тълкуване на разглежданите разпоредби, член 61, параграф 1 от Регламент 2018/858 задължава производителите на автомобили да предоставят на независимите оператори неограничен, стандартизиран и недискриминационен достъп до информацията от БД по смисъла на член 3, точка 49 от този регламент, до диагностичното или друго оборудване и до информацията за ремонта и техническото обслужване на превозното средство по смисъла на член 3, точка 48. Информацията трябва да се представя по леснодостъпен начин под формата на машинночитаеми и подлежащи на електронна обработка набори от данни.
28
Член 61, параграф 4 от посочения регламент предвижда, че „[п]одробните технически изисквания по отношение на достъпа до информация от БД на превозното средство и информацията за ремонта и техническото обслужване на превозното средство, по-специално техническите спецификации за начина, по който се предоставя информацията от БД на превозното средство и информацията за ремонта и техническото обслужване на превозното средство, са определени в приложение X“. В точка 2.9 от това приложение е предвидено, че „[з]а целите на БД, диагностика, ремонт и техническо обслужване на превозното средство, прекият поток от данни за превозното средство се предоставя чрез серийния порт на стандартизирания конектор за данни“. Освен това във втора алинея от последната разпоредба се уточнява, че когато превозното средство е в движение, данните се предоставят единствено за функции по консултирането им.
29
От това следва, от една страна, че предвиденото в член 61, параграф 1 от Регламент 2018/858 задължение за производителите на автомобили да предоставят неограничен, стандартизиран и недискриминационен достъп до информацията от БД, както и до информацията за ремонта и техническото обслужване на превозното средство, включва задължението да се позволи на независимите оператори да обработват и използват тази информация, без да бъдат обвързани с условия, различни от предвидените в този регламент. (вж. в този смисъл решение от 27 октомври 2022 г., ADPA и Gesamtverband Autoteile-Handel (C‑390/21, EU:C:2022:837, т. 29). От друга страна, от точка 2.9, втора алинея от приложение Х към посочения регламент следва, че когато превозното средство не е в движение, тези оператори трябва да се ползват от достъп, по-широк от достъпа по консултирането с данните, посочени в последната разпоредба.
30
Що се отнася до контекстуалното тълкуване на разглежданите разпоредби, точки 6.2 и 6.4 от приложение X към Регламент 2018/858 определят, от една страна, предписанията за достъп до информацията за елементите за сигурност на превозните средства и от друга страна, изискванията за препрограмиране на блоковете за управление. Както отбелязва Европейската комисия в писменото си становище, тези точки определят случаите, в които достъпът до информацията от БД, както и до информацията за ремонта и техническото обслужване на превозните средства може да бъде обвързан с определени условия поради тяхното значение за безопасността. Следователно извън тези случаи независимите оператори трябва да се ползват от право на достъп до тази информация, без да са обвързани с условия, различни от предвидените в посочения регламент (вж. в този смисъл решение от 27 октомври 2022 г., ADPA и Gesamtverband Autoteile-Handel (C‑390/21, EU:C:2022:837, т. 32).
31
Тълкуването, съдържащо се в точка 29 от настоящото решение, се подкрепя от посочената в съображения 50 и 52 от Регламент 2018/858 цел, а именно да се позволи ефективна конкуренция на пазара на услуги, свързани с информацията за ремонта и техническото обслужване на превозни средства, така че пазарът за ремонт и техническо обслужване на превозните средства от независимите оператори да може да се конкурира с пазара на оторизираните търговци (вж. в този смисъл решение от 27 октомври 2022 г., ADPA и Gesamtverband Autoteile-Handel (C‑390/21, EU:C:2022:837, т. 30).
32
По този начин независимите оператори трябва да получат неограничен достъп до информацията, необходима за извършване на дейността им във веригата на доставки на пазара за ремонт и техническо обслужване на превозни средства. Ако обаче достъпът до информацията, посочена в член 61, параграф 1 от Регламент 2018/858, е обвързан с условия, които не са предвидени в последния, това би създало опасност от намаляване на броя на независимите ремонтни предприятия, които имат достъп до тази информация, с потенциална последица намаляване на конкуренцията на пазара на услуги, свързани с информацията за ремонта и техническото обслужване на превозни средства, както и съответно намаляване на предлагането спрямо потребителите. Освен това, ако производителите можеха по своя преценка да ограничават достъпа до прекия поток от данни за превозното средство по смисъла на точка 2.9 от приложение X към този регламент, те биха могли да обвържат достъпа до този поток с условия, които на практика могат да го направят невъзможен.
33
Тълкуването в точка 29 от настоящото решение се потвърждава и от генезиса на член 61, параграф 1 от Регламент 2018/858. Всъщност, докато предходната правна уредба — която прави разграничение между, от една страна, достъпа до информация за ремонт и техническо обслужване на превозни средства и от друга страна, формата, в която този достъп трябва да се предостави — изключва ограничения само по отношение на съдържанието на тази информация (вж. в този смисъл решение от 19 септември 2019 г., Gesamtverband Autoteile-Handel, C‑527/18, EU:C:2019:762, т. 28), посоченият член 61, параграф 1 задължава производителя не само да предоставя неограничен достъп до посочената в тази разпоредба информация, но и да представя тази информация по „леснодостъпен“ начин.
34
От това следва, че задължението, наложено с член 61, параграф 1 от Регламент 2018/858 на производителите на автомобили, да предоставят на независимите оператори достъп до посочената в тази разпоредба информация във форма, която може да бъде предмет на електронна обработка, което задължение е въведено едва в хода на законодателната процедура за приемане на този регламент, надхвърля задължението този достъп да се предостави само за четене (вж. в този смисъл решение от 19 септември 2019 г., Gesamtverband Autoteile-Handel (C‑527/18, EU:C:2019:762, т. 26 и 34).
35
Освен това, що се отнася до свързаните с киберсигурността изисквания, които произтичат от Правило № 155 на ООН и на които се позовава FCA, достатъчно е да се отбележи, че това правило предвижда в точка 1.3, че не трябва да засяга по-специално „регионалното или националното законодателство относно достъпа от страна на упълномощени страни до превозното средство, неговите данни, функции и ресурси, както и условията на такъв достъп“.
36
Относно препращането към Регламент 2019/2144, съдържащо се в елемент 63 от част I от приложение II към Регламент 2018/858, в съображение 27 от последния изрично се посочва, че предвидените в него мерки за сигурност „не следва да намаляват задълженията на производителите на превозни средства да предоставят достъп до изчерпателна диагностична информация и данни в превозното средство, свързани с ремонта и поддръжката на превозното средство“.
37
Накрая, подобно на член 5, параграф 1 от Регламент № 661/2009, към който посоченият елемент 63 препраща до 6 юли 2022 г., член 4, параграф 4 от Регламент 2019/2144, към който посоченият елемент препраща, считано от тази дата, предвижда, че въпросите за безопасността трябва да бъдат решени на етапа на проектирането, конструирането и сглобяването на превозните средства, а не във вреда на останалите оператори на пазара, каквито са независимите оператори, което би накърнило постигането на целта, припомнена в точка 31 от настоящото решение.
38
От това следва, че посоченият регламент не допуска условия за достъп до информацията по член 61, параграф 1 от Регламент 2018/858, различни от предвидените в този регламент, каквито са свързването на уред за диагностика чрез интернет с определен от производителя сървър или предварителното регистриране на независимите оператори при този производител.
39
Предвид изложените по-горе съображения на поставения въпрос следва да се отговори, че член 61, параграфи 1 и 4 от Регламент 2018/858 във връзка с приложение X към този регламент трябва да се тълкува в смисъл, че не допуска производител на автомобили да обвързва с условия, различни от предвидените в посочения регламент, достъпа на независимите оператори до информацията за ремонта и техническото обслужване на превозните средства, както и до информацията от БД, включително достъпа до записването на тази информация.
По съдебните разноски
40
С оглед на обстоятелството, че за страните по главното производство настоящото дело представлява отклонение от обичайния ход на производството пред запитващата юрисдикция, последната следва да се произнесе по съдебните разноски. Разходите, направени за представяне на становища пред Съда, различни от тези на посочените страни, не подлежат на възстановяване.
По изложените съображения Съдът (осми състав) реши:
Член 61, параграфи 1 и 4 от Регламент (ЕС) 2018/858 на Европейския парламент и на Съвета от 30 май 2018 година относно одобряването и надзора на пазара на моторни превозни средства и техните ремаркета, както и на системи, компоненти и отделни технически възли, предназначени за такива превозни средства, за изменение на регламенти (ЕО) № 715/2007 и (ЕО) № 595/2009 и за отмяна на Директива 2007/46/ЕО във връзка с приложение X към Регламент 2018/858
трябва да се тълкува в смисъл, че
не допуска производител на автомобили да обвързва с условия, различни от предвидените в посочения регламент, достъпа на независимите оператори до информацията за ремонта и техническото обслужване на превозните средства, както и до информацията от бордовата диагностика, включително достъпа до записването на тази информация.
Подписи
(
*1
)	Език на производството: немски.